ไปรษณีย์ไทย ยืนยันจัดส่งจดหมายสำรวจคุณภาพการบริการไปยังประชาชนจริง พร้อมเร่งแก้ปัญหากลุ่มมิจฉาชีพอ้างชื่อหลอกลวงประชาชน
นายดนันท์ สุภัทรพันธุ์ กรรมการผู้จัดการใหญ่ บริษัท ไปรษณีย์ไทย จำกัด กล่าวชี้แจงกรณีผู้ใช้บริการได้รับจดหมายสำรวจคุณภาพบริการไปรษณีย์ไทย โดยตอบแบบสอบถามส่งคืนมาที่ไปรษณีย์ไทย หรือสแกนคิวอาร์โค้ตตอบแบบสอบถามว่า  จดหมายดังกล่าวเป็นเอกสารของ บริษัท ไปรษณีย์ไทย จำกัด จริง จัดทำขึ้นเพื่อสำรวจข้อมูลคุณภาพบริการไปรษณียภัณฑ์ธรรมดา เพื่อนำข้อมูลวิเคราะห์  ปรับปรุงบริการให้มีความรวดเร็วและแน่นอนมากยิ่งขึ้น โดยการสำรวจคุณภาพจะจัดทำทุกๆ 2 เดือน และจัดส่งแบบสุ่มตัวอย่างจ่าหน้าเป็นรายปี มีการถามวันที่และช่องทางที่ได้รับจดหมายสำรวจคุณภาพบริการและข้อเสนอแนะการบริการ  สำหรับผู้ใช้บริการที่ได้รับจดหมายสำรวจคุณภาพบริการ สามารถตอบแบบสำรวจในจดหมายแล้วใส่ซองสีฟ้าที่แนบมาด้วย ส่งคืนมาที่ไปรษณีย์ไทย หรือหากไม่ตอบแบบสำรวจสามารถฉีกทำลายได้  ซึ่งแบบสำรวจจะเป็นประโยชน์ต่อการพัฒนาคุณภาพการให้บริการและหามาตรการแก้ไขปัญหากลุ่มมิจฉาชีพ ใช้ชื่อไปรษณีย์ไทยไปหลอกลวงประชาชน ย้ำถึงการให้บริการด้วยหลักความน่าเชื่อถือและความปลอดภัย หากผู้ใช้บริการถูกกลุ่มมิจฉาชีพอ้างชื่อไปรษณีย์หลอกลวง  สามารถแจ้งตรวจสอบข้อเท็จจริงผ่านสายด่วน 1545